b"\n_START_ARTICLE_\nAntropometrija\n_START_PARAGRAPH_\nAntropometrija (gr. \xce\xac\xce\xbd\xce\xb8\xcf\x81\xcf\x89\xcf\x80\xce\xbf\xcf\x82 '\xc5\xbemogus' + gr. \xce\xbc\xce\xad\xcf\x84\xcf\x81\xce\xbf\xce\xbd 'matuoti')\xc2\xa0\xe2\x80\x93 fizin\xc4\x97s antropologijos \xc5\xa1aka, tirianti \xc5\xbemogaus k\xc5\xabno i\xc5\xa1matavimus ir proporcijas, siekiant suprasti \xc5\xbemoni\xc5\xb3 fizin\xc4\x99 \xc4\xafvairov\xc4\x99. \xc5\xa0iandien antropometrija labai svarbi daikt\xc5\xb3 dizaino industrijai, r\xc5\xabb\xc5\xb3 dizainui, net architekt\xc5\xabrai, kur statistiniai duomenys apie k\xc5\xabno i\xc5\xa1matavimus naudojami siekiant pagaminti kuo patogesnius produktus. Pakit\xc4\x99s gyvenimo b\xc5\xabdas lemia ir fizinius poky\xc4\x8dius (pvz., vis labiau plintantis nutukimas), tod\xc4\x97l antropometriniai duomenys turi b\xc5\xabti nuolat atnaujinami.\n_START_SECTION_\nAntropometrija ir rasizmas\n_START_PARAGRAPH_\nXIX a. pabaigoje ir XX a. prad\xc5\xbeioje antropometrija buvo da\xc5\xbenai taikoma antropolog\xc5\xb3, kurie siek\xc4\x97 parodyti skirtumus tarp rasi\xc5\xb3 ir taip vienas i\xc5\xa1kelti vir\xc5\xa1 kit\xc5\xb3._NEWLINE_Taip pat buvo m\xc4\x97ginama atpa\xc5\xbeinti nusikalt\xc4\x97lius vien i\xc5\xa1 j\xc5\xb3 veido strukt\xc5\xabr\xc5\xb3. Cesare Lombroso 1895\xc2\xa0m. i\xc5\xa1leido knyg\xc4\x85 Criminal Anthropology, kurioje teig\xc4\x97, kad \xc5\xbeudikai turi atsiki\xc5\xa1usius smakrus, o ki\xc5\xa1envagiai\xc2\xa0\xe2\x80\x93 ma\xc5\xbeus. 1940\xc2\xa0m. William Sheldon, \xc4\xafkv\xc4\x97ptas \xc5\xa1ios knygos, taip pat m\xc4\x97gino surasti paraleles tarp fizini\xc5\xb3 ir psichologini\xc5\xb3 charakteristik\xc5\xb3._NEWLINE_Antropometrija buvo taikoma naci\xc5\xb3 vykdant holokaust\xc4\x85. Remdamiesi k\xc5\xabno i\xc5\xa1matavimais jie pabr\xc4\x97\xc5\xbedavo kaip arijai skiriasi nuo \xc5\xbeyd\xc5\xb3.\n_START_SECTION_\nModerni antropometrija ir biometrika\n_START_PARAGRAPH_\n\xc5\xa0iandien antropometriniai tyrimai atliekami d\xc4\x97l \xc4\xafvairi\xc5\xb3 prie\xc5\xbeas\xc4\x8di\xc5\xb3. Antropologai tiria k\xc5\xabno proporcij\xc5\xb3 reik\xc5\xa1m\xc4\x99 evoliucijai ir prisitaikymui prie skirting\xc5\xb3 gyvenimo s\xc4\x85lyg\xc5\xb3. Pagal Bergmano taisykl\xc4\x99, \xc5\xbemon\xc4\x97s prie \xc4\xafvairaus klimato prisitaik\xc4\x97 pana\xc5\xa1iai, kaip ir kiti dideli \xc5\xbeinduoliai; gyvenantys \xc5\xa1altame klimate paprastai turi didesn\xc4\x99 k\xc5\xabno mas\xc4\x99, nei gyvenantys \xc5\xa1iltame. Aleno taisykl\xc4\x97 papildo \xc5\xa1\xc4\xaf teigin\xc4\xaf, kad \xc5\xbeinduoliai, gyvenantys \xc5\xa1altame klimate, turi trumpesnes, kresnas gal\xc5\xabnes, o gyvenantys \xc5\xa1iltame\xc2\xa0\xe2\x80\x93 ilgas ir plonas._NEWLINE_Mokslininkai dirbantys priva\xc4\x8diose kompanijose antropometrinius duomenis naudoja siekdami nustatyti, koki\xc5\xb3 i\xc5\xa1matavim\xc5\xb3 drabu\xc5\xbeiai, avalyn\xc4\x97 ar daiktai turi b\xc5\xabti gaminami. Antropometrinis suskirstymas \xc4\xaf tris k\xc5\xabno tipus: endomorfin\xc4\xaf, ektomorfin\xc4\xaf ir mezomorfin\xc4\xaf \xc5\xa1iuo metu populiarus tarp \xc5\xbemoni\xc5\xb3, u\xc5\xbesiiman\xc4\x8di\xc5\xb3 sunkum\xc5\xb3 kilnojimu._NEWLINE_Dabar k\xc5\xabno matavimas atliekamas nebe pasenusiais ir netiksliais instrumentais, o trij\xc5\xb3 matmen\xc5\xb3 skeneriais. Toks duomen\xc5\xb3 gavimo b\xc5\xabdas yra kur kas tikslesnis ir greitesnis."